
Bucureşti, 9 aprilie 2019


Către
BIROUL PERMANENT AL CAMEREI DEPUTAŢILOR



Vă înaintăm, alăturat, raportul comun asupra propunerii legislative pentru completarea art.100 din Legea nr.188/1999 privind Statutul funcţionarilor publici, trimisă Comisiei pentru muncă şi protecţie socială şi Comisiei pentru administraţie publică şi amenajarea teritoriului pentru examinare pe fond, în procedură obişnuită, cu adresa nr.Plx 127/2019 din 13 martie 2019.



PREŞEDINTE, 				PREŞEDINTE,
ADRIAN SOLOMON			FLORIN CLAUDIU ROMAN

RAPORT  COMUN
asupra propunerii legislative pentru completarea art.100 din Legea nr.188/1999 privind Statutul funcţionarilor publici



În temeiul art.95 din Regulamentul Camerei Deputaţilor, republicat, cu modificările şi completările ulterioare, Comisia pentru muncă şi protecţie socială şi Comisia pentru administrație publică și amenajarea teritoriului au fost sesizate, prin adresa nr. Plx 127/2019 din 13 martie 2019, cu dezbaterea pe fond, în procedură obişnuită, a  propunerii legislative pentru completarea art.100 din Legea nr.188/1999 privind Statutul funcţionarilor publici.

Propunerea legislativă are ca obiect de reglementare completarea art.100 din Legea nr.188/1999, în sensul stabilirii unei interdicţii referitoare la reducerea posturilor ocupate de funcţionarii publici, în cazul îndeplinirii a trei condiţii cumulative: persoana să mai aibă cel mult 3 ani până la pensionare, să aibă o vechime în muncă de cel puţin 10 ani numai în cadrul autorităţilor sau instituţiilor publice şi să fi obţinut la evaluările performanţelor profesionale din ultimii 5 ani calificativul „foarte bine”.

Propunerea legislativă a fost respinsă de Senat în şedinţa din 11 martie 2019.

La întocmirea prezentului raport comun, Comisiile au avut în vedere: 
· avizul favorabil al Consiliului Legislativ (nr.1177/12.122018)
· avizul negativ al Consiliului Economic şi Social (nr. 5981/27.11.2018)
· avizul negativ al Comisiei juridice, de disciplină şi imunităţi 
(nr.4c-13/226/2.04.2019)
· avizul negativ al Comisiei pentru egalitatea de şanse pentru femei şi bărbaţi (nr.4c-20/138/2.04.2019)
· avizul negativ al Comisiei pentru drepturile omului, culte şi problemele minorităţilor naţionale (nr.4c-5/222/19.03.2019)
· punctul de vedere, negativ, al Guvernului (nr.29/15.01.2019).

Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

În conformitate cu prevederile Regulamentului Camerei Deputaţilor, republicat, cu modificările şi completările ulterioare, Comisiile au dezbătut  propunerea legislativă în şedinţe separate. 
La şedinţa Comisiei pentru muncă şi protecţie socială din data de 2 aprilie şi-au înregistrat prezenţa 20 de deputaţi din totalul de 22 de membri. 
În urma dezbaterilor şi a opiniilor exprimate, membrii comisiei au hotărât, cu unanimitate de voturi, respingerea propunerii legislative.
La dezbateri a participat, în conformitate cu prevederile art.55 din Regulamentul Camerei Deputaţilor, republicat, cu modificările şi completările ulterioare, d-l Nicolae Tudose – Secretar de Stat în Ministerul Dezvoltării Regionale şi Administraţiei Publice.

La şedinţa Comisiei pentru administraţie publică şi amenajarea teritoriului din data de 26 martie 2019, din totalul de 23 de membri au participat la lucrări 21 de deputaţi. 
În urma dezbaterilor şi a opiniilor exprimate, membrii comisiei au hotărât, cu unanimitate de voturi, respingerea propunerii legislative.
La dezbateri au participat, în conformitate cu prevederile art.55 din Regulamentul Camerei Deputaţilor, republicat, cu modificările şi completările ulterioare:
· d-l Ciprian-Lucian Roşca - Secretar de Stat, Ministerul Dezvoltării Regionale şi Administraţiei Publice;
· d-l Angel Gheorghiu - Subsecretar de Stat, Ministerul Dezvoltării Regionale şi Administraţiei Publice

Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, cu modificările şi completările ulterioare.

În urma finalizării dezbaterilor, cele două Comisii propun Plenului Camerei Deputaţilor respingerea iniţiativei legislative din următoarele considerente:
Art.100 din Legea nr.188/1999 reglementează numirea funcţionarilor publici în noile funcţii publice, în caz de reorganizare a autorităţii sau instituţiei publice, la alin. (1) fiind enumerate cazurile în care se produce aceasta. La alin. (2) al aceluiaşi articol sunt reglementate criteriile în raport de care se realizează aplicarea alin.(1). Analizând aceste criterii, se constată că acestea sunt unele generale, obiective, uşor de aplicat (categoria, clasa sau, după caz gradul profesional, îndeplinirea criteriilor specifice stabilite pentru funcţia publică, pregătirea profesională, desfăşurarea unor activităţi similare), iar situaţiile de reorganizare privesc activitatea instituţiei şi structura compartimentelor şi a posturilor din cadrul acestora.
La alin. (4) al art.100 sunt reglementate situaţiile în care este justificată reducerea unui post (dacă atribuţiile aferente acestuia se modifică în proporţie de peste 50% sau dacă sunt modificate condiţiile specifice de ocupare a postului respectiv, referitoare la studii).
Iniţiativa legislativă instituie o excepţie de la alin. (4), însă aceasta nu reglementează situaţii obiective în care, deşi atribuţiile postului se modifică în proporţie de peste 50% sau sunt modificate condiţiile specifice de ocupare a postului, totuşi postul nu poate fi desfiinţat. Astfel, în iniţiativa legislativă prevede că „nu pot fi reduse posturile” însă menţiunile ulterioare au în vedere situaţia particulară a ocupanţilor acestora.
Analiza reorganizării unei instituţii sau autorităţi publice ori a reorganizării/desfiinţării unor posturi din cadrul structurii acestora, trebuie să aibă în vedere criterii clare, obiective, care ţin de natura activităţii şi de specificul posturilor, iar nu criterii particulare cu referire la ocupanţii posturilor şi care ar putea conduce la apariţia unor situaţii discriminatorii (vârstă, carieră, respectiv 10 ani de activitate într-o instituţie sau autoritate publică).

PREŞEDINTE,					PREŞEDINTE,
Adrian Solomon					Florin Claudiu Roman
	


SECRETAR,						SECRETAR,		
Violeta Răduţ					Simona Bucura-Oprescu
	
		
												


Întocmit,

Consilier parlamentar Nicoleta Toma

